Joodse-raad waarsku teen afgradering van ambassadeVlag van Israel (Foto: PublicDomainPictures, Pixabay) Die Suid-Afrikaanse Joodse Raad van Afgevaardigdes (SAJBD) het gewaarsku dat daar geen voordeel daarin is om die Suid-Afrikaanse ambassade in Israel af te gradeer soos wat deur die ANC beplan word nie. Die SAJBD het Dinsdag in ŉ verklaring gesê hy stem saam met die ANC se pogings en toewyding om die lewens van alle Suid-Afrikaners te verbeter en sy beloftes na te kom om ekonomiese groei te verbeter en betekenisvol aandag te gee aan ongelykheid en werkloosheid. “Ons wil egter weer eens die regering afraai om die Suid-Afrikaanse ambassade in Israel af te gradeer.” Die SAJBD voel dat dié skuif ŉ groot en diverse kieserafdeling negatief sal beïnvloed. Maroela Media het vroeër berig die ANC het by sy 54ste nasionale konferensie die besluit geneem om die Suid-Afrikaanse ambassade in Israel af te gradeer na ŉ skakelkantoor. Volgens die ANC is die besluit geneem “om praktiese uiting te gee aan die party se ondersteuning van die onderdrukte mense van Palestina.” Die drukgroep South African Jews for a Free Palestine (SAJFP) het die besluit geloof ten spyte daarvan dat die SAJBD en die Suid-Afrikaanse Sioniste-federasie dié besluit veroordeel het.